બ્રેથવેઇટ જ્યારે પોતાની નવી જવાબદારી સંભાળવા શાળામાં જવા નીકળે છે અને એ વિસ્તારમાં જતી બસમાં બેસે છે ત્યારે બસમાં પ્રવાસી સ્ત્રીઓ અને કંડકટર વચ્ચે થતી અભદ્ર મઝાક થકી જ આપણને એ વિસ્તાર, તેની સ્થિતિ, લોકો, તેમનું જીવન, વગેરેનો ખ્યાલ મળી રહે છે. બસમાંથી ઊતરીને જતાં રસ્તામાં ફેલાયેલી ગંદકી, ગીચતા વગેરે એને વધારે સ્પષ્ટ કરે છે. પછી તો શાળા, વર્ગ આચાર્ય, શિક્ષકો, વગેરેને મળવાનું થાય છે અને બધા પાસેથી એ શાળા અને વિદ્યાર્થીઓને સમજવા પ્રયત્ન કરે છે. સલાહો પણ મળે છે, જેમ કે, વિદ્યાર્થીઓ સાથે કડક ન થવું, તેમને જો સમજવાનો પ્રયાસ કરવામાં આવે તો તેઓ એટલા ખરાબ નથી.